b'\n_START_ARTICLE_\nRye, Vzhodni Sussex\n_START_SECTION_\nZgodovina\n_START_PARAGRAPH_\nRye je bil \xc5\xbee v zgodnjem srednjem veku pomembno pristani\xc5\xa1\xc4\x8de, tako da je prvo listino dobil \xc5\xbee leta 1289. Okoli leta 1350 je postal del konfederacije Cinque Ports._NEWLINE_Kralj Edvard III. je mesto utrdil in zgradil obzidje. Od treh prvotnih mestnih vrat iz 14. stoletja so ostala samo ena, Land, ob zgodnej\xc5\xa1em stolpu Ypres iz 12. stoletja. Od drugih zgodovinskih zgradb je \xc5\xa1e gostilna Mermaid iz leta 1420._NEWLINE_Po 15. stoletju, ko je upadel promet v pristani\xc5\xa1\xc4\x8du, je Rye za\xc4\x8del stagnirati, tako da se je bolj malo \xc5\xa1iril zunaj obzidja._NEWLINE_Danes je turisti\xc4\x8dno mestece, ki privla\xc4\x8di s svojimi ozkimi uli\xc4\x8dicami in hi\xc5\xa1ami v slogu predal\xc4\x8dne lesene gradnje. V mestu je v 18. stoletju \xc5\xbeivel pisatelj Henry James. Hi\xc5\xa1a, v kateri je \xc5\xbeivel, je danes turisti\xc4\x8dna znamenitost.\n_START_SECTION_\nKraljevski Rye\n_START_PARAGRAPH_\nRye je bil del konfederacije Cinque Ports in branik pred vdori na obalah Rokavskega preliva. Vedno je imel tesne stike s krono. V zalivu Rye sta leta 1350 kralj Edvard III. in \xc4\x8crni princ premagala \xc5\xa1pansko vojsko v bitki pri Les Espagnols sur Mer. Kraljica Elizabeta I. je po obisku leta 1573 mestu podelila pravico do naslova "Rye Royal". Kralj Karel I. je opisal Rye kot "najcenej\xc5\xa1e morsko mesto za zagotavljanje rib za na\xc5\xa1o hi\xc5\xa1o". Jurij I. je pri vra\xc4\x8danju z obiska svojih celinskih posesti leta 1726 ustanovil vasico Camber Sands in pre\xc5\xbeivel naslednje \xc5\xa1tiri dni v mestecu Rye.\n_START_SECTION_\nGeografija\n_START_PARAGRAPH_\nRye le\xc5\xbei na to\xc4\x8dki, na kateri pe\xc5\xa1\xc4\x8denjakovo gri\xc4\x8devje Weald (anglosa\xc5\xa1ko Andredsweald), starodavni pas gozda, dose\xc5\xbee obalo. Srednjeve\xc5\xa1ka obala je s svojimi velikimi zalivi omogo\xc4\x8dala ladjam, da so plule do pristani\xc5\xa1\xc4\x8da. Prvotni potek reke Rother je dosegel morje pri Romneyju na severovzhodu. Nevihte v Rokavskem prelivu v 13. stoletju so skupaj z dvigom zaliva s sedimentom prinesle velike koli\xc4\x8dine proda vzdol\xc5\xbe obale in zaprle vhod v pristani\xc5\xa1\xc4\x8de. Potek reke se je v stoletjih spremenil, tako da je Rye zdaj ob soto\xc4\x8dju rek Tillingham in Brede, ki kot ena reka te\xc4\x8deta proti jugu v zaliv Rye. Reko Rother in okolico pristani\xc5\xa1\xc4\x8da Rye upravlja in vzdr\xc5\xbeuje Agencija za okolje.  Reki Brede in Rother sta tudi del Kraljevega voja\xc5\xa1kega prekopa (Royal Military Canal) med krajema Winchelsea in Iden Lock. Mesto je del odmaknjenega in manj naseljenega obmo\xc4\x8dja jugovzhodne Anglije, na robu mo\xc4\x8dvirja Romney, tri kilometre od obale._NEWLINE_Del mesta, a le manj\xc5\xa1i del stanovanjskega naselja, le\xc5\xbei na prvotnih skalnih vzpetinah (citadela) in ima zgodovinske zgradbe, kot so \xc5\xbeupnijska cerkev svete Marije, stolp Ypres (del mestnega obzidja), Lamb House ( v njej je \xc5\xbeivel Henry James, danes je v njej muzej) in veliko hi\xc5\xa1 na ulicah Mermaid in Watchbell ter cerkveni trg. Glavna cesta obroblja mesto na jugu po pre\xc4\x8dkanju reke. Hi\xc5\xa1e vzdol\xc5\xbe ceste New Winchelsea so iz leta 1930, zgrajene na izkopu Kraljevega voja\xc5\xa1kega prekopa. Ve\xc4\x8dina prebivalcev Rye \xc5\xbeivi zunaj obmo\xc4\x8dja citadele._NEWLINE_Rye je tudi v sredi\xc5\xa1\xc4\x8du mre\xc5\xbee naravnih rezervatov, nekaterih dr\xc5\xbeavnega pomena. Rye Harbour (kraj posebnega znanstvenega pomena) je na jugu in vklju\xc4\x8duje Naravni rezervat Rye Harbour.  Sosednja Pett Levels and Pools ter Pannel Valley sta dostopna prek mesteca Winchelsea in njegovo obalo nekaj kilometrov proti zahodu, medtem ko jezero Scotney le\xc5\xbei tik ob cesti Lydd, rezervat za za\xc5\xa1\xc4\x8dito ptic pri Dungenessu pa le\xc5\xbei nekaj kilometrov bolj proti vzhodu  in ima Bird Observatory (opazovalnica ptic) na starem svetilniku.\n_START_SECTION_\nRye v literaturi\n_START_PARAGRAPH_\nZnani potopisci so ga med 16. in 18. stoletjem pogosto omenjali, \xc4\x8deprav ne vedno v najbolj\xc5\xa1em pomenu. Sir Robert Naunton (1563\xe2\x80\x931635) ga omenja v svoji knjigi Travels in England (potovanja po Angliji), ki je iz\xc5\xa1la nekje med 1628 in 1632. Daniel Defoe (1660\xe2\x80\x931731) opisuje stanje pristani\xc5\xa1\xc4\x8da in dostope in misli, da je zelo malo verjetno, da bi velike ladje lahko ponovno uporabljale pristani\xc5\xa1\xc4\x8de.  William Cobbett (1763\xe2\x80\x931835) ga omenja mimogrede. Po knjigi Normana Wrighta Slavnih pet: Vse, kar ste \xc5\xbeeleli vedeti, sta Rye in Romney Marsh navdihnila Enid Blyton za knjigo Na lovu za tihotapci (1945). Leta 1969 je Malcolm Saville objavil opis v svojem Lone Pine, seriji otro\xc5\xa1kih pustolovskih romanov z naslovom Rye Royal._NEWLINE_Rye je pritegnil veliko pisateljev fantastike, nekateri so \xc5\xbeiveli v Lamb House, ki je ena zgodovinskih mestnih rezidenc in zdaj v lasti Dr\xc5\xbeavnega sklada.  To so bili Henry James (1843\xe2\x80\x931916), ameri\xc5\xa1ki pisatelj, ki je tu stanoval od 1898 do 1916; Rumer Godden (1907\xe2\x80\x931998), angloindijski pisatelj in E. F. Benson (1867\xe2\x80\x931940), angle\xc5\xa1ki pisatelj. Hi\xc5\xa1a in mesto sta omenjena v Bensonovih romanih Mapp and Lucia, Mallards House in Tilling. BBC je Mapp and Lucia posnel v Ryeu poleti 2014.  Film po Montyju Pythonu Yellowbeard ima tudi nekaj prizorov posnetih na tlakovani ulici.'